open-index/open-wikipedia-markdown huggingface dataset:
Valkyrie (cinta)

:*Iste articlo ye sobre una cinta chermano-estausunidense de l'anyo 2008; ta atros usos, se veiga *'Valkyrie***.

***Valkyrie*** (títol orichinal en [[Idioma anglés|anglés]], en [[Idioma aragonés|aragonés]] ***Valquiria***, estrenada en [[Aragón]] con o títol de ***Valkiria**') ye una cinta de cine d'intriga historico-dramatico-belica de l'anyo 2008 coproducida por o cine alemán y lo cine estausunidense dirichida por Bryan Singer seguntes un guión orichinal de Nathan Alexander y Christopher McQuarrie, una banda sonora orichinal de John Ottman, una dirección de fotografía de Newton Thomas Sigel, una producción cinematografica de Bryan Singer, Gilbert Adler y Christopher McQuarrie ta las productoras *[[Metro Goldwyn Mayer]]*, *[[United Artists]]*, *[[Bad Hat Harry Productions]]*, *[[Cruise/Wagner Productions]]* y *[[Studio Babelsberg Motion Pictures]]* y un elenco d'o cual en fan parte en os suyos papels principals os actors Tom Cruise, Kenneth Branagh, Bill Nighy, Tom Wilkinson, Carice van Houten, Thomas Kretschmann, Terence Stamp, David Schofield, Christian Berkel, Jamie Parker, Eddie Izzard, David Bamber, Harvey Friedman, Kenneth Cranham, Matthias Freihof, Waldemar Kobus, Halina Reijn, Werner Daehn, Tom Hollander, Bernard Hill y Ian McNeice

A cinta se centra en a figura d'o coronel d'a *[[Wehrmacht]]* Claus von Stauffenberg y la suya participación en l'atentau d'o 20 de chulio de 1944 contra Adolf Hitler en a clamada *[[Operación Valquiria]]*. A cinta prencipia con as feridas de von Stauffenberg en 1943 mientres a campanya de Tunicia en cual perdió un uello, una man y dos didos de l'atra, y contina con o suyo recrutamiento por o cheneral Friedrich Olbricht ta unir-se a la Resistencia elemana y la suya implicación en os preparativos de *Valquiria* dimpués d'a tentativa fracasada que heba feito lo cheneral Henning von Tresckow. Von Stauffenberg estió l'autor d'a planificación de l'atentau y lo suyo executor directo, en colocar personalment una bomba en a *[[Wolfsschanze]]*, o cuartel cheneral d'Adolf Hitler. Tanimientres, d'una man l'atentau fracasó en resultar cuasi ileso Hitler de l'atentau y d'atra man o cheneral Olbricht en Berlín tardó en declarar l'estau d'alerta y como consecuencia de tot ixo o golpe fracasó.

A cinta s'ambienta en os anyos 1943 y 1944 en Tunicia, Berlín y en l'antiga Prusia Oriental, hoy en o districto de Kętrzyn d'o voivodato de Varmia y Masuria en Polonia, y las suyas escenas se filmoron en Berlín, en localidaz de Brandemburgo (incluyiu Potsdam) en Alemania, en Praga en a Republica Checa y en localidaz de California (incluyida Pasadena) en os Estaus Unius.

Se tracta d'una cinta que ha recibiu bels premios y nominacions, pero denguno d'istos premios fa parte d'os premios cinematograficos mas conoixius u destacaus.

## Elenco

## Se veiga tamién
* Cine en 2008.
* Cintas de 2008.

## Referencias
Under Suspicion (cinta de 2000)

:*Iste articlo ye sobre una cinta d'intriga policial franco-estausunidense de l'anyo 2000; ta atros usos, se veiga *'Under Suspicion* y *'Under Suspicion (cinta)***. 

***Under Suspicion*** (títol orichinal en [[Idioma anglés|anglés]], en [[Idioma aragonés|argonés]] ***Baixo sospeita***, estrenada en [[Aragón]] con suyo títol traduciu enta lo [[Idioma castellano|castellano]] como ***Bajo sospecha**') ya una cinta de cine estausunidense de cine d'intriga policiaca de l'anyo 2000 dirichida por Stephen Hopkins seguntes un guión adaptau por Tom Provost y W. Peter Iliff (basau en *[[Brainwash (novela)|Brainwash]]*, una novela publicada por John Wainwright y en *[[Garde à vue]]*, una cinta con guión cinematografico de Claude Miller, Jean Herman y Michel Audiard. Conta con una banda sonora orichinal de BT, una dirección de fotografía de Peter Levy, una producción cinematografica de Gene Hackman, Morgan Freeman, Lori McCreary, Anne Marie Gillen y Stephen Hopkins ta las productoras *[[Revelations Entertainment]]* y *[[TF1 International]]* y un elenco que se composa de Gene Hackman, Morgan Freeman, Thomas Jane, Monica Bellucci, Nydia Caro, Miguel Ángel Suárez, Pablo Cunqueiro, Isabel Algaze, Jacqueline Duprey, Luis Caballero, Patricia Beato, Soledad Esponda, Hector Travieso y Marisol Calero, entre d'atros actors.

*Henry Hearst* ye un cabalero avogau en San Juan, en Puerto Rico. Ye amán de fer un discurso en una ceremonia ta recaudar fondos, pero lo claman a marchar enta la comisaría de Policía en relación con una nina a qui han violau y asasinau. Qui l'interroga ye un antigo conoixiu d'él, *Victor Benezet*, y poquet a poquet a mesura que abanza l'interrogatorio conoixemos mas informacions. Qui heba trobau a la victima yera *Hearst*, pero la versión que fa d'os escaicimientos resulta no coincidir con as afirmacions d'atros testigos, y *Hearst* modifica de contino las suyas informacions cada vegada que las li contradicen. Tamién conoixemos que bi heba habiu una atra victima anterior a on l'asasino heba actuau de forma similar. Y que *Hearst* no tien relacions sexuals con a suya muller, a qui cuasi li triplica la edat, y que busca sexo pagau con prostitutas, esleyindo amás simepre a las prostitutas con aspecto mas aninau. *Hearst* remata reconoixendo que ye un pederasta y, sometiu a una gran presión, finalment dz haber estau él qui asasinó a las dos ninas.

A cinta s'ambienta en a suya epoca actual (2000) en San Juan, en Puerto Rico, y las suyas escenas se filmoron en ixa mesma ciudat.

Ye una cinta que ha recibiu bels premios u nominacions, encara que garra d'istos premios no fa parte d'os premios cinematograficos mas conoixius u destacaus.

## Elenco

## Se veiga tamién
* Cine en 2000.
* Cintas de 2000.

## Referencias
Backlash (cinta de 1956)

:*Iste articlo ye sobre una cinta estausunidense de 1956 de cine de western; ta atros usos, se veiga *'Backlash** y **Backlash (cinta)***.

***Backlash*** (títol orichinal en [[Idioma anglés|anglés]], en [[Idioma aragonés|aragonés]] ***Reacción***, estrenada en [[Aragón]] con o títol en [[Idioma castellano|castellano]] d***'El sexto fugitivo***, en aragonés ***O seiseno fuchitivo**') ye una cinta de cine estausunidense de cine de western de l'anyo 1956 dirichida por John Sturges seguntes un guión adaptau por Borden Chase (basau en *Fort Starvation*, una novela publicada en 1953 por Frank Gruber), con una banda sonora orichinal de Herman Stein, una dirección de fotografía d'Irving Glassberg, una producción cinematografica d'Aaron Rosenberg ta la productora cinematografica *[[Universal International Pictures]]* y un elenco d'actors formau, en os suyos papels principals, por Richard Widmark, Donna Reed, William Campbell, John McIntire, Barton MacLane, Harry Morgan, Robert J. Wilke, Jack Lambert, Roy Roberts, Edward C. Platt, Robert Foulk, Phil Chambers, Gregg Barton y Fred Graham.

*Jim Slater* troba a una muller, *Karyl Orton*, en a val d'o río Gila, en Arizona. Ella ye buscando un trasoro en oro que ye amagau en a val y creye que él busca lo mesmo, pero *Jim* nomás busca que una tomba a on bi ha apedacaus cinco hombres, estando un déls o suyo padrastro. Un hombre li dispara y *Jim* lo mata, resultando estar o muerto un aduyant d'o "sheriff". O "sheriff" li explica que l'achent muerto yera chermano d'un d'os cadavres apedacaus en a tomba y li diz que millor que marche, porque encara quedan atros tres chermanos. *Jim* creye que amás d'os cinco hombres d'a tomba bi heba un seiseno y que iste los albandonó sin garra aduya cuan los atacaban os apaches que los matoron. D'atra man, *Karyl* resulta estar la muller d'una atra d'as victimas d'os apaches. En primeras cadaguno d'éls fa investigacions por separau, pero cuan intervienen os dos chrmanos de l'aduyant d'o "sheriff" y *Jim* consigue matar-los, rematan por actuar chuntos. La dubda ye si lo seiseno hombre que marchó albandonando a los atros ye lo mariu de *Karyl* u lo padrastro de *Jim*. La zaguer pista que tienen ye que o seiseno hombre puet estar un cabalero ganadero de Texas,

A cinta s'ambienta en bel momento indeterminau d'a segunda metat d'o sieglo XIX en os estaus de Texas y Arizona, y las suyas escenas se filmoron en Tucson y atras localidaz d'Arizona y California, incluyida en iste zaguer estau a ciudat de Beverly Hills, amás d'os *[[Universal Studios]]* en Universal City, tamién en California.

## Elenco

## Se veiga tamién
* Cine en 1956.
* Cintas de 1956.

## Referencias
¡Bienvenido, Mister Marshall!

***¡Bienvenido, Mister Marshall!*** (títol orichinal en castellano, en aragonés ***Bienveniu, mister Marshall!***, estrenada en Aragón con o suyo títol orichinal) ye una cinta de cine de comedia de cine espanyol de l'anyo 1953 dirichida por Luis García Berlanga seguntes un guión orichinal de Juan Antonio Bardem, Luis García Berlanga y Miguel Mihura, con una banda sonora orichinal de Jesús García Leoz, una dirección de fotografía de Manuel Berenguer, una producción cinematografica de Vicente Sempere ta la productora cinematografica *[[Unión Industrial Cinematográfica]]* y con un elenco d'actors que en os suyos papels principals lo forman Fernando Rey, José Isbert, Lolita Sevilla, Alberto Romea, Manolo Morán, Luis Pérez de León, Elvira Quintillá, Félix Fernández, Nicolás D. Perchicot, Joaquín Roa, Fernando Aguirre, José Franco, Rafael Alonso, José María Rodríguez, Elisa Méndez y Matilde López Roldán.

*Don Pablo* ye l'alcalde de Villar del Río, un chicot municipio d'a provincia de Soria, a qui bel día li comunican as autoridaz provincials que bien luego plegará en o municipio una delegación de diplomaticos d'os Estaus Unius y que cal que lo municipio s'empinche ta recibir a la delegación ta impresionar-la. L'alcalde, convenciu de que con a plegada en o lugar d'a delegación o suyo lugar recibirá os beneficios d'o Plan Marshall, prepara tot. En primeras, deciden convertir o suyo lugar en un tipico lugar d'Andalucía: redecoran as casas en estilo andaluz y contractan a un famoso cantaire de flamenco. D'atra man, aconsellaus por un empresario que ha estau en Estaus Unius, cada habitant d'o lugar expresa un deseyo ta demanar a los estausunidenses, y toz asperan bien ilusionaus la plegada d'a delegación, mesmo soniando la nueit anterior a l'evento con a felicidat y on os beneficios que en obtiendrán.

A cinta s'ambienta en a suya epoca actual (1953) en Villar del Río en a provincia de Soria y las suyas escenas se filmoron en Guadalix de la Sierra y Madrit, en l'actual Comunidat de Madrit en Espanya.

Ye una cinta que ha recibiu bels premios y nominacions.

## Elenco

## Se veiga tamién
* Cine en 1953.
* Cintas de 1953.

## Referencias
Breakout (cinta de 1975)

:*Iste articlo ye sobre una cinta estausunidense de cine d'acción de l'anyo 1975; ta atros usos, se veiga *'Breakout** y **Breakout (cinta)***.

***Breakout*** (títol orichinal en [[Idioma anglés|anglés]], en [[Idioma aragonés|aragonés]] ***Fuga***, estrenada en [[Aragón]] con o títol de ***Fuga suicida**') ye una cinta de cine d'acción de cine estausunidense de l'anyo 1975 dirichida por Tom Gries seguntes un guión adaptau por Elliott Baker (basau en una novela d'Eliot Asinof), con una banda sonora orichinal de Jerry Goldsmith, una dirección de fotografía de Lucien Ballard, una producción cinematografica de Robert Chartoff y Irwin Winkler ta las productoras *[[Columbia Pictures]]* y *[[Persky-Bright / Vista]]* y con un elenco d'actors d'o cual en fan parte, en os suyos papels principals, Charles Bronson (que en ista cinta amuestra una faceta muito menos modolona que en as suyas atras cintas), Robert Duvall, Jill Ireland, John Huston, Randy Quaid, Sheree North, Alejandro Rey, Emilio Fernández, Paul Mantee, Alan Vint y Roy Jenson.

*Harris Wagner* sospeita que su nieto, *Jay Wagner*, chenera problemas por as suyas malas accions comercials, en as cuals mesmo involucra a la *[[Central Intelligence Agency]]*, asinas que organiza un asasinato en Mexico con participación d'un achent d'a CIA ta inculpar-lo y que lo zarren en una garchola. A suya muller, *Ann *, contracta a *Nick Colton*, un piloto d'helicoptero de Brownsville en Texas ta que vuele enta la garchola y libere a su mariu.

A cinta se basa una mica en un feito real escaiciu en 1971, y s'ambienta en Texas y Mexico em a suya epoca actual (1975). Las suyas escenas se filmoron en El Pertús en Pirineus Orientals en Francia, en os estaus de Sonora, Chihuahua y Durango en Mexico, en Lancaster en California y en Eloy en Arizona en os Estaus Unius y en Uceda en a provincia de Guadalachara en Espanya.

Ye una cinta que ha recibiu bel premio u nominación, pero garra d'éls no perteneixe a los premios cinematograficos mas conoixius u destacaus.

## Elenco

## Se veiga tamién
* Cine en 1975.
* Cintas de 1975.

## Referencias
El alma se serena (cinta)

:*Iste articlo ye sobre una cinta de cine de comedia de cine espanyol de l'anyo 1970; ta atros usos, se veiga *'El alma se serena***.

***El alma se serena*** (títol orichinal en [[Idioma castellano|castellano]], en [[Idioma aragonés|aragonés]] ***L'alma s'aserena**', estrenada en Aragón con o suyo títol orichinal) ye una cinta de l'anyo 1970 de cine espanyol de cine de comedia dirichida por José Luis Sáenz de Heredia seguntes un guión adaptau por él mesmo y por Mariano Ozores (basau en *[[El alma se serena (obra teatral)|El alma se serena]]*, una obra teatral de Juan José Alonso Millán de 1968), con una banda sonora orichinal d'Antonio Pérez Olea, una dirección de fotografía de Federico G. Larraya, una producción cinematografica de Ricardo Núñez ta la productora cinematografica *[[Chapalo Films, S.A.]]* y un elenco d'o cual en fan parte, entre d'atros actors, Concha Velasco, Alfredo Landa, José Sacristán, Margot Cottens, Josele Román, Enrique Ávila, Xan das Bolas, Elena Arnao, Ramón Corroto, Erasmo Pascual, Emilio Laguna, Pilar Gómez Ferrer, Ángel Álvarez, Ana Carvajal, Chiro Bermejo, Valentín Tornos, Paquita Villalba, Pedrín Fernández, Miguel Armario, Roberto Cruz, Maruja Argota, Antonio Alfonso, Guillermo Carmona y Julia Caba Alba.

*Chelín* ye una mesacha que vive en un chicot lugarón y tien un problema: no puet enamorar-se de garra hombre. Finalment li confiesa lo motivo a su mai: dende que teneba 12 anyadas ye enamorada de *Manolo Cortés*, un mesache d'o lugar que ha marchau a vivir a Madrit a on malmete los diners de su pai en nosas con un amigo. La mai de *Chelín* li aconsella que marche enta Madrit ta poder enamorar-lo a él. Cuan *Chelín* y plega, troba a *Manolo* terne que terne en lealas pero finalment consigue que iste varíe los suyos habitos y consigue a la fin casar-se con él y levar-lo a vivir a lo lugar a on toz dos son naixius. Ta que no se fugue enta Madrit como han feito ya muitos marius, *Chelín* inventa de contino interpretacions eroticas dica que *Manolo* queda agotau y amenista tomar pastillas ta recuperar-se. A la fin, *Manolo* marcha d'o lugar con una excusa y plega en Madrit, pero no ta fer-ie borina, so que ta descansar-ie. Pero *Chelín* pocos días dimpués marcha dezaga d'él.

A cinta s'ambienta en bel lugar indeterminau en Espanya, fácil que en Castiella y Leyón, en a suya epoca actual (1970), y las suyas escenas se filmoron en Madrit, Alcalá de Henares y El Escorial en a Comunidat de Madrit, y en Toledo en Castiella-La Mancha.

## Elenco

## Se veiga tamién
* Cine en 1970.
* Cintas de 1970.

## Referencias
Avisa a Curro Jiménez

***Avisa a Curro Jiménez*** (títol orichinal d'a cinta, estrenada en Aragón con iste mesmo títol) ye una cinta de l'anyo 1978 de cine espanyol de cine d'aventuras dirichida por Rafael Romero Marchent seguntes un guión orichinal d'Antonio Larreta (encara que basau en os personaches d'a serie de televisión *[[Curro Jiménez (serie de televisión)|Curro Jiménez]]*, con guión d'o mesmo Antoni Larreta), con una dirección de fotografía de Hans Burmann, una banda sonora orichinal d'Antón García Abril, una producción cinematografica de Guillermo Salamanca ta las productoras *[[Izaro Films]]* y *[[Telecine S.A.]]* y un elenco que se composa, entre d'atros actors, por Sancho Gracia, Ágata Lys, José Sancho, Álvaro de Luna, Eduardo García, Walter Vidarte, Sara Lezana, Alfredo Mayo, Alberto de Mendoza, Lorenzo Ramírez, Julia Lorente, Chiro Bermejo, Francisco Sanz, Fabián Conde, Ángel Álvarez, José Nodar, Miguel Jara y Román Ariznavarreta.

Ye una cinta rodada a consecuencia de l'exito d'a serie de televisión *[[Curro Jiménez (serie de televisión)|Curro Jiménez]]*, dos anyos dimpués d'o suyo primer episodio.

Cuan en Cordoba se i celebra una subhasta d'obras d'arte, entre los obchectos subhastaus se troba un libro sobre Botanica, u mas exactament meyo libro, porque en bel momento o libro orichinal se desaparó en dos metaz. Ye un libro escrito por un erudito arabe poquet tiampo antis d'a conquiesta de Cordoba por o Reino de Castiella. Por o libro puixan dos personas, *Lord Killarney*, un representant d'o Museu Britanico, y un anticuario cordobés, pero qui finalment fa la puya ma alta ye lo britanico, quedando lo cordobés una mica decepcionau porque en realidat él ye lo solo que conoix una leyenda que diz que en reunindo las dos parz d'ixe libro se descubrirá un trasoro amagau en a mesquita de Cordoba inmediatament antis d'a dentrada d'os cristianos en a ciudat y, amás, él ya poseye l'atra metat d'o libro. Cuan uns bandolers atacan a dilichencia a on viacha lo britanico, el matan y roban o libro, a Policía arresta a l'anticuario, qui demana aduya a lo suyo amigo *[[Curro Jiménez]]*, qui decide investigar sobre l'asumpto.

A cinta s'ambienta en bel momento indeterminau d'o sieglo XIX en a ciudat de Cordoba en Andalucía y las suyas escenas se filmoron en a mesquita de Cordoba y en l'Alcázar d'os Reis Cristianos en ixa mesma ciudat, amás d'en o Parque Natural d'o Cañón del Río Lobos en a provincia de Soria.

## Elenco

## Se veiga tamién
* Cine en 1978.
* Cintas de 1978.

## Referencias
Texas Across the River

***Texas Across the River*** (títol orichinal en anglés, en aragonés ***Texas a l'atro canto d'o río***, estrenada en Aragón con o títol de ***Texas***) ye una cinta de cine de western comico de cine estausunidense de l'anyo 1966 dirichida por Michael Gordon seguntes un guión orichinal de Wells Root, Harold Greene y Ben Starr, con una dirección de fotografía de Russell Metty, una producción cinematografica de Harry Keller ta la productora cinematografica *[[Universal Pictures]]* y un elenco d'o cual en fan parte, entre d'atros, os actors Dean Martin, Alain Delon, Rosemary Forsyth, Joey Bishop, Tina Aumont, Peter Graves, Michael Ansara, Linden Chiles, Andrew Prine, Stuart Anderson, Roy Barcroft, George Wallace, Don Beddoe, Kelly Thordsen, Nora Marlowe, John Harmon y Richard Farnsworth.

*Andrea Baldaza, duque de Casala* ye un noble espanyol que en 1845 en Nueva Orleans cortecha a *Phoebe Ann Naylor* y son bien amán d'a voda. Pero plega en a ciudat una unidat de Caballería de l'exercito estausunidense d'a cual fa parte *Yancey Cottle* y que manda lo primo d'iste, o *[[capitán]] Rodney Stimpson*. *Yancey* preteneba casar-se con *Phoebe* y accidentalment lo defenestra un d'os suyos companyers, o *tenient Howard*, que en cuentas de decir a verdat diz que l'ha asasinau *Andrea*. Asinas que *Andrea* se veye obligau a fuyir enta Texas, que encara no fa parte d'os Estaus Unius. Cuan fuye alcuerda con *Phoebe* que se trobarán en Texas. Mientres o viache, *Andrea* conoix a cuantas personas que comportarán cambios bien importants en os suyos plans, encara que *Phoebe* tamién marcha enta Texas.

*Texas Across the River* s'ambienta en Nueva Orleans y Texas en 1845 y las suyas escenas se filmoron en Lone Pine, San Diego y atras localidat de California, amás d'en os *[[Universal Studios]]* en Universal City, tamién en California.

## Elenco

## Se veiga tamién
* Cine en 1966.
* Cintas de 1966.

## Referencias
Ilesia de Sant Dominguito de Val de Zaragoza

A **ilesia de Sant Dominguito de Val de Zaragoza** ye una ilesia que se troba en Zaragoza (Comarca Central, Aragón). Perteneixe a l'arcipestrau de Sant Dominguito de Val.

Ye adedicada a Sant Dominguito de Val, lechendario santo aragonés.

## Referencias

## Vinclos externos
*  Ficha en gcatholic.org
Ilesia d'a Presentación d'a Virchen de Zaragoza

A **ilesia d'a Presentación d'a Virchen de Zaragoza** ye una ilesia que se troba en Zaragoza (Comarca Central, Aragón) en o barrio de la Bozada. Perteneixe a l'arcipestrau de Sant Dominguito de Val.

## Historia
Fue prochectada en 1990 por os arquitectos Juan Carmona Mateu y Luis Moreno Tortajada.

## Referencias

## Vinclos externos
*  Pachina web oficial
*  En campaners.com
*  En o blog Zaragoza.Arquitectura.SigloXX
*  Ficha en gcatholic.org
City on Fire (cinta de 1979)

:*Iste articlo ye sobre una cinta estausunidense de cine de desastres de 1979; ta atros usos, se veiga *'City on Fire** y **City on Fire (cinta)***.

***City on Fire*** (títol orichinal en [[Idioma anglés|anglés]], en [[Idioma aragonés|aragonés]] ***Ciudat en flamas***, estrenada en [[Aragón]] con o suyo títol traduciu enta lo [[Idioma castellano|castellano]] como ***Ciudad en llamas*** y con o títol tamién en castellano d***'Emergencia***, en aragonés ***Emerchencia**') ye una cinta de cine de desastres de cine estausunidense de l'anyo 1979 dirichida por Alvin Rakoff seguntes un guión orichinal de Jack Hill, Dave Lewis y Céline La Frenière, con una banda sonora orichinal de Matthew McCauley y William McCauley, una dirección de fotografía de René Verzier, una producción cinematografica de Claude Héroux ta la productora cinematografica *[[Astral Bellevue Pathé]]* y un elenco d'actors composau, en os suyos papels principals, por Barry Newman, Susan Clark, Shelley Winters, Leslie Nielsen, James Franciscus, Ava Gardner, Henry Fonda, Jonathan Welsh, Hilary Farr, Mavor Moore, Richard Donat, Terry Haig, Ken James, Donald Pilon, Cec Linder, Jefferson Mappin, Murray Cruchley, Jérôme Tiberghien, Mel Ryane, Anthony Sherwood y Nancy Beatty.

En una ciudat o suyo alcalde ha autorizau la construcción d'una refinería de petrolio en bel meyo d'a ciudat. Tiempo dimpués esclata un incendio en una casa y en fer un poder ta apagar-lo muere un pompero. Pero l'incendio ha feito que un emplegau descontento d'a refinería tienga la ideya de sabotiar a refinería y ixo provoca un incendio en a empresa. Amás, a traviés d'os conductos d'olioductos que trescruzan a ciudat l'incendio s'escampa por toda ella.

A cinta s'ambienta en bel lugar indeterminau d'Estaus Unius en a suya epoca actual (1979) y las suyas escenas se filmoron en Mont-reyal en Québec en Canadá.

## Elenco

## Se veiga tamién
* Cine en 1979.
* Cintas de 1979.

## Referencias
Ilesia de Nuestra Sinyora de Montserrat de Zaragoza

A **ilesia de Nuestra Sinyora de Montserrat de Zaragoza** ye una ilesia que se troba en Zaragoza (Comarca Central, Aragón), en o barrio de Ciudat Chardín. Perteneixe a l'arcipestrau de Sant Valero .

## Historia
A parroquia de Nuestra Sinyora de Montserrat se creya a meyaus de l'anyo 1961 por encargo de l'arcebispau de Zaragoza y en respuesta a o creiximiento demografico d'o barrio de Ciudat Chardín.

As obras de construcción d'a nueva ilesia, dirichidas por l'arquitecto Francisco Arbués, prencipioron en febrero de 1967. O templo s'inauguró o 9 de chunio de 1968, en una misa presidida por l'arcebispe Pedro Cantero Cuadrado, rematando-se as obras o 5 de setiembre d'ixe mesmo anyo.

Dende l'anyo 1988 a parroquia ye chestionada por os salesianos.

## Referencias

## Vinclos externos
*  En a web d'os salesianos de Zaragoza
*  En campaners.com
*  Ficha en gcatholic.org
Ilesia de Sant Chusé Pignatelli de Zaragoza

A **ilesia de Sant Chusé Pignatelli de Zaragoza** ye una ilesia que se troba en Zaragoza (Comarca Central, Aragón). Perteneixe a l'arcipestrau de Santa Engracia .

Ye adedicada a o chesuita zaragozano sant Chusé Pignatelli.

## Referencias

## Vinclos externos
*  Centro Pignatelli
*  Ficha en gcatholic.org
Capiella de Chesús Reparador de Zaragoza

A **capiella de Chesús Reparador de Zaragoza** ye una capiella que se troba en Zaragoza (Comarca Central, Aragón). Perteneixe a l'arcipestrau de Santa Engracia .

## Historia
As Reparaderas d'o Sagrau Corazón establioron a suya casa en Zaragoza en l'anyo 1912 en a carrera Espoz y Mina, estando a primera d'Espanya. En 1924 se tresladan ta a suya seu actual.

A capiella ye obra de José Romero Aguirre y se construyió entre os anyos 1962 y 1964.

## Descripción
A capiella se troba en l'edificio d'o colechio "Chesús Reparador" y a residencia universitaria femenina "Virchen de l'Asperanza", os dos dirichius por a mesma comunidat de monchas Reparaderas d'o Sagrau Corazón.

## Referencias

## Vinclos externps

*  En docomomoiberico.com
*  Comunidaz relichiosas d'a parroquia de Sant Miguel
*  Ficha en gcatholic.org
Basilica

Una **basilica** (d'o latín *basilica*, derivau d'o griego antigo *βασιλική*, *basiliké*, con o significau de *reyal*, elipsi de *(basiliké oikía* u *casa reyal*) yera en a Grecia antiga y dimpués en a Roma antiga un edificio de caracter publico d'aspecto sumptuoso y que teneba como función la d'estar un tribunal. En l'antiga Roma ixe edificio se trobaba en un lugar preferent en a trama urbana, en o mesmo foro d'a ciudat.

Cuan o cristianismo s'estendilló a traviés de l'Imperio Romano y se convertió en a relichión oficial de l'imperio, s'emplegó la planta d'istos edificios, a planta basilical, ta construyir as primeras ilesias, y a sobén lo mesmo edificio d'a basilica romana s'aproveitaba ta adedicar-lo a lo nuevo culto relichioso.

## A basilica romana
En Roma, la basilica yera un gran espacio rectangular con una u mas naus (que siempre yeran en numero impar); si poseyeba mas d'una nau, a nau central yera mas ampla y de mayor altaria que las naus laterals y deseparada d'ellas por columnas, que amás teneban a función de soportar o peso. S'aproveitaba la diferencia d'altaria ta ubrir en l'alto d'os dos cantos d'a nau central uns vuedos ta ventilación y iluminación de l'interior de l'edificio. D'atra man, en a cabecera de l'edificio se i debantaba una exedra u un abside que teneba como función la d'instalar-ie la presidencia de l'acto que se i celebrase; la dentrada a l'edificio se feba por o piet d'o mesmo, frent a la presidencia, estando cubierta ixa dentrada por un portico.

Encara que la función prencipal d'as basilicas romanas yera la de l'administración de Chusticia a traviés de tribunals, tamién se i celebraban atros tipos d'actos u actividaz: comercio, culto relichioso, u tamién simplas reunions de ciudadans con cualsiquier finalidat.

### Basilicas en o Foro Romano
O Foro Romano yera lo centro d'as actividaz en l'Antiga Roma y en l'Imperio Romano y se i debantoron succesivament cuantas basilicas:

* Basilica Porcia: debantada a iniciativa de Marco Porcio Catón en 184 aC.
* Basilica Emilia: debantada en 179 aC por Marco Emilio Lepido.
* Basilica Opimia: construyida en 169 aC por o cónsul Opimio.
* Basilica Sempronia: edificada por o cónsul Tiberio Sempronio Graco.
* Basilica Chulia: la mandó construyir en 54 aC Augusto sobre l'antiga basilica Sempronia.
* Basilica de Maxencio: debantada a iniciativa d'o emperador Maxencio en primerías d'os anyos 300 y rematada por Constantín I dimpués de 313.

## Vinclos externos
Ilesia de Nuestra Sinyora d'as Victorias d'Aflor

A **ilesia de Nuestra Sinyora d'as Victorias d'Aflor** ye una ilesia d'estilo gotico tardano perteneixient a la diocesi de Uesca y l'arcipestrau de Semontano-Sobrarbe y situada en o lugar d'Aflor, en a comarca d'o Semontano de Balbastro, en a provincia de Uesca (Aragón). Ye adedicada a Nuestra Sinyora d'as Victorias, baltizada asinas en commemoración d'a batalla de Lepanto.

## Historia
Construyida entre zaguerías d'o sieglo XVI y primerías d'o XVII en estilo gotico tardano, a suya portalada de l'anyo 1610 preanuncia o barroco. Feita por o mayestro d'obras Chuan de Torón, autor chunto a Antonio Torón, d'atras grans construccions d'o Semontano como as ilesias de Nabal (1580), Colungo, Guardia (1585) y Sobrarbe como a ilesia de Santa Olaria d'o Elsón.

## Descripción

Ye un edificio de nau unica con capiellas laterals y cabecera poligonal. Feito en sillería, a suya portalada s'ubre a os suyos piez con un arco de meyo punto doblau sobre columnas que son flanquiadas por atras dos columnas que sirven pa refirmar l'entablamento. A decoración en relieu, distribuyida por columnas, exutas y roscas d'os arcos ye profusa. Dencima de l'entablamento i hai un atro cuerpo rematau por un frontón en que s'incluye una capilleta.

Sobre a nau i ha en l'exterior una galería d'arquiellos de meyo punto feita en ladriello. As finestras que s'ubren en l'abside son en arco apuntau. Una caracteristica sinyalera d'ista ilesia ye a suya torre, que ye exempta, alacetada sobre una penya de piedra panal y se i accede a traviés d'un trampo d'escaleras entretalladas en a propia roca. Se divide en tres cuerpos, uno cuadrangular y dos octogonals deseparaus entre sí por imposta. En o trampo inferior i hai garitons en as esquinas que d'antis mas s'emplegaban pa esconchurar tronadas, pestes y atros periglos pa os cautivos. En o superior s'ubren en cada cara de l'octogono vanos de meyo punto pa as campanas.

## Referencias

## Vinclos externos

*  En a web d'o SIPCA
*  En Turismo Somontano
*  Ficha en gcatholic.org
The Victors (cinta de 1963)

:*Iste articlo ye sobre una cinta anglo-estausunidense de cine belico de l'anyo 1963; ta atros usos, se veiga *'The Victors** y **The Victors (desambigación)***.

***The Victors*** (títol orichinal en [[Idioma anglés|anglés]], en [[Idioma aragonés|aragonés]] ***Os vencedors***, estrenada en [[Aragón]] con o suyo títol traduciu enta lo [[Idioma castellano|castellano]] como ***Los vencedores**') ye una cinta de l'anyo 1963 de cine belico coproducida por o cine britanico y lo cine estausunidense dirichida por Carl Foreman seguntes un guión adaptau por él mesmo (basau en *The Human Kind*, un conchunto d'historias curtas publicadas por Alexander Baron), con una banda sonora orichinal de Sol Kaplan, una dirección de fotografía de Christopher Challis, una producción cinematografica de  ta las productoras *[[Open Road Films]]* y *[[Highroad Productions]]* y un elenco que se composa, entre d'atros, por os actors Vincent Edwards, Albert Finney, George Hamilton, Melina Mercouri, Jeanne Moreau, George Peppard, Maurice Ronet, Rosanna Schiaffino, Romy Schneider, Elke Sommer, Eli Wallach y Michael Callan.

*The Victors* conta la historia d'un grupo de soldaus de l'exercito estausunidense mientres a Segunda Guerra Mundial en un conchunto d'historias curtas deseparadas y ambientadas en momentos historicos succesivos en escenarios diferents. Prencipia con os soldaus en asperando intervemir en o conflicto en o Reino Uniu en 1942 ta continar con a campanya d'Italia en 1943 dica rematar en o Berlín ocupau d'a posguerra y lo principio d'a Guerra Fría. Adapta un conchunto d'historias curtas d'Alexander Baron basadas en as suyas propias experiencias mientres a guerra.

A cinta s'ambienta en o Reino Uniu, en Italia, en Belchica, en Francia y en Berlín en os anyos 1942, 1943, 1944, 1945 y 1946, y las suyas escenas se filmoron en Salerno (Campania, Italia), Tilbury (Essex, Reino Uniu), Box Hill (Surrey, tamién en o Reino Uniu), Francia y Suecia, amás d'en os *[[Shepperton Studios]]* tamién en Surrey.

Ye una cinta que ha recibiu bels premios y nominacions, incluyindo-ie una nominación en a 17<sup>ena</sup> edición d'os Premios BAFTA a la Millor Fotografía y una nominación a los Premios Gobos d'Oro en a suya 21<sup>ena</sup> edición a la Millor Estrela Emerchent Masculina (ta l'actor Peter Fonda).

## Elenco

## Se veiga tamién
* Cine en 1963.
* Cintas de 1963.

## Referencias
Palenzuela

**Palenzuela** ye un municipio espanyol d'a comunidat autonoma de Castiella y Leyón que se troba en a provincia de Palencia. A suya población ye de 212 habitants (2021) en una superficie de 77,20&nbsp;km² con una densidat de población de 3 hab/km².

## Referencias
Mеtrо (cinta de 2013)

:*Iste articlo ye sobre una cinta de cine de desastres rusa de 2013; ta atros usos, se veiga *'Metro (desambigación)***.

***Mеtrо*** (transliteración d'o títol orichinal en [[Idioma ruso|ruso]], ***Метро***, en aragonés ***Metro**') ya una cinta de cine de desastres de cine belico de l'anyo 2013 dirichida por Anton Megerdichev, con una banda sonora orichinal de Yuri Poteyenko y Alex HarDrum, una dirección de fotografía de Sergey Astakhov y Sergey Shultz, una producción cinematografica d'Igor Tolstunov, Sergey Kozlov y Anna Kagarlitskaya ta la productora cinematografica *[[Profit]]* y un elenco formau por, entre d'atros actors, Sergei Puskepalis, Anatoly Bely, Svetlana Khodchenkova, Anfisa Vistingauzen, Aleksey Bardukov, Katerina Shpitsa, Yelena Panova y Sergey Sosnovsky.

En un trampo d'o metro de Moscú construyiu en 1935 prencipia a haber-ie infiltracions d'augua procedent d'un naixedero subterranio. Un supervisor advierte d'os feitos pero no li paran cuenta en no haber-ie garra atra indicio que la suya palabra y estar un notorio alcolico. D'atra man, un medico d'un hespital d'a ciudat se troba con que su muller l'enganya con atro y se troba solo con a suya filla. Casualment, mariu y amant d'a muller coinciden en o mesmo metro cuan se produz un desastre por inundación por augua y bardo, quedando lo metro aturau y tot albardau. Cuan preban de marchar d'o convoy d'o metro en caminando sobre lo bardo, muitos mueren electrocutaus. Mariu y amant se troban compartindo brega ta salvar a vida, encara que lo mariu amás ha d'estar a'l cudiau d'a suya filla. Un minusclo grupo de pasachers comparte l'aventura, en destacando dos chóvens que acaban de conoixer-se cinco minutos antis de l'accident.

A cinta s'ambienta en a suya epoca actual (2013) en Moscú y las suyas escenas se filmoron en ixa mesma ciudat y en Samara.

Se tracta d'una cinta que ha recibiu cuantos premios y nominacions d'o cine ruso.

## Elenco

## Se veiga tamién
* Cine en 2013.
* Cintas de 2013.

## Referencias
Ilesia de Nuestra Sinyora d'os Ánchels de Paniza

A **ilesia de Nuestra Sinyora d'os Ánchels de Paniza** ye una ilesia mudéchar d'a segunda metat d'o sieglo XVI que se troba en Paniza (Campo de Carinyena, Aragón).

## Descripción
Se tracta d'un templo de nau unica, capiellas laterals entre os contrafuertes y abside poligonal en alzau, que en o sieglo XVII sofrió un cambio d'orientación, con a consiguient construcción d'un nuevo presbiterio. Amás, se redecoró interiorment con cheserías de tradición mudéchar y s'ubrió una nueva portalada.

Tanto as capiellas laterals como a nau central, mas altera, se troban recorridas exteriorment en a suya parti alta por una galería d'arcos. A galería inferior se troba ubierta por arcos de meyo punto sencillos, mientres que a superior presenta arcos de meyo punto doblaus. Amás en o muro meridional se veyen bels motivos decorativos mudéchars, como, por eixemplo, esquiniellas, cruces y lazos.

A torre ye situada en l'anglo nortoccidental d'a construcción y presenta estructura interna cristiana. A suya planta ye mixta, estando o primer cuerpo cuadrau y o segundo octogonal, fendo-se a transición entre os dos a traviés de torretonez d'anglo.

O cuerpo inferior apareixe dividiu en tres zonas por impostas y presenta decoración a base d'aspas, rombos y esquiniellas, mientres que o cuerpo superior combina os mesmos motivos con vanos ciegos y ubiertos en arco de meyo punto. A parti superior d'iste cuerpo y o remate son fruito d'a debantdita reforma barroca.

## Referencias

## Vinclos externos

*  Ficha en gcatholic.org
Peißenberg

**Peißenberg** (dica 1919 *Unterpeißenberg*) ye una ciudat de mercau de Bavera, Alemanya. Se troba en o districto de Weilheim-Schongau. Yera un lugar menero dedicau a la extracción d'o carbón. En as suyas menas plegoron a treballar dica 3.500 personas. A mena zarró en 1971.

## Puestos d'intrés
*Museu menero.

## Referencias
Ilesia de Sant Pero Apóstol de Fraga

A **ilesia de Sant Pero Apóstol de Fraga** (en catalán *Església de Sant Pere*) ye una lesia y antiga colechiata catolica que se troba en Fraga (Cinca Baixa‎, Aragón). Ye d'orichen visigodo y estió mesquita mayor en epoca arabe.

## Historia

Dimpués d'a reconquiesta, en o sieglo XII, Remón Berenguer IV mandó devantar en honor a la suya muller Peironela o templo cristiano en o mesmo puesto a on yera a mesquita. Ilesia gotica d'estilo aragonés d'una sola nau, conserva a portada con os suyos capitels romanicos, pero no o claustro, que estió situau debant d'ista. A torre, prencipiada en o sieglo XII en estilo romanico, se continó en estilo gotico y remató en estilo barroco, con un tercer cuerpo octogonal. Ilesia important, con un capitulo plegoron a formar 52 cleigos.

D'antis mas conservaba reliquias de Santa Paulina, Santa Ursola y Santa Rosa de Lima. Tamién se conservaban un ostensorio d'archent, un sarcofago gotico y una Virchen con Nino d'o sieglo XIV. Tot ello fue destruyiu u furtau en 1936, mientres a Guerra Civil.

## Vinclos externos
*  Ficha en gcatholic.org
*  Ilesia de Sant Pero
Sant Pero (desambigación)

**Sant Pero** puet fer referencia a:

## Personas
***[[Sant Pero]]**, un d'os doce apóstols
***[[Sant Pero Mártir]]**, nombre tradicional en aragonés de Sant Pero de Verona.

## Atros
* Ilesia de Sant Pero (desambigación).
* Monesterio de Sant Pero (desambigación).

## Se veiga tamién
*Sant Per (desambigación).
*Sent Pèr (desambigación).
*Saint-Pé.
Ilesia de Santa María la Mayor de Tamarit de Litera

A **ilesia de Santa María la Mayor de Tamarit de Litera** (en catalán *Església de Santa Maria la Major de Tamarit de Llitera*) ye un templo catolico que se troba en Tamarit de Litera (Litera‎, Aragón). Ye una iglesia romanica con elementos de transición a o gotico y modificacions posteriors.

## Descripción
Tien planta basilical, con tres naus cubiertas, con un transepto d'o costau de levant con tres absides. Presenta una combinación d'arcos y arquivoltas de meyo punto y apuntaus: as naus son cubiertas con vueltas de canyón apuntadas, con arcos torals apuntaus tamién, pero o transepto ye cubierto con una arquivolta de sección circular, y os arcos formeros entre as naus tamién son de meyo punto. Os pilars son de sección cuadrada con dos pilastras semicilindricas adosadas a cada cara, con capitels lisos.

Sobre o crucero i hai un cimborrio gotico, con ueito finestras ochivals, y a os piez d'o templo i hai un campanar, de sección de tronco de piramide, que ocupa l'extremo d'a nau norte. Se discute si a torre fue construyida chusto dimpués d'a ilesia u mas tardi.

Por l'interior o muro d'o costau sud tien arcosolio y o d'o costau norte ha estau ubierto pa dar a capiellas renaixentistas y barrocas, adhibidas enta l'exterior.

A frontera sud tien una portalada romanica sobre a que s'adhibió un frontón renacentista suportau por dos columnas chonicas. O timpano romanico tien un relieu con dos ánchels sostenendo un crismón, que s'ha relacionau con uno pareixiu (y de mas calidat) de Sant Pero lo Viello de Uesca, que probablement n'estió modelo.

O retablo mayor de Tamarit fue contratau en 1500 a Miguel Ximénez y o suyo fillo Chuan Ximénez, y tamién intervino o uescano Martín de Larraz. Rematau en 1503. Desapareixió mientres a Guerra Civil espanyola y nomás se salvó a tabla de Sant Miguel, que se supone fue pintada por Chuan, y que actualment ye guardada en o Museu d'Arte de Philadelphia. Ista tabla teneba un fundo d'oro ya que yera en o guardapolvo. A tabla y atros cuadros d'o retablo tienen bel pareixiu con o retablo d'a colechiata de Boleya.

## Referencia

## Vinclos externos
*  Ficha en gcatholic.org
Ilesia de Sant Simón y Sant Chudas d'Alcalá de la Selva

A **ilesia de Sant Simón y Sant Chudas d'Alcalá de la Selva** ye una ilesia d'estilo gotico-renaixentista construyida entre os sieglos XVI y XVII que se troba en Alcalá de la Selva (Gúdar-Chabalambre, Aragón).. Ye protechida legalment con a suya declaración como Bien d'Intrés Cultural.

## Descripción

Ye construyida en mampostería con sillar bien escuadrau en o basamento, as esquinas y os elementos prencipals, fue devantada en o sieglo XVI seguntes o modelo d'ilesia gotico-renaixentista, a on predomina a concepción espacial ampla y unitaria.

A planta consta d'un abside poligonal parcialment amagau a l'exterior por a sacristía y a capilla d'o sagrario, y una nau central devantada de cinco trampos con estreitas naus laterals ubiertas entre os contrafuertes. O cubrimiento se realiza por meyo de vueltas de crucería estrelada deseparadas por arcos faixons de meyo punto que rematan en pilastras estriadas coronadas por sencillos capitels.

O zaguer trampo, que orichinalment albergaba un coro alto, en l'actualidat s'ha zarrau y adedicau a salón parroquial.

A dentrada se feba a traviés d'un molimental portegau ubierto en triple arco, encara en l'actualidat s'ha perdiu l'arco lateral ezquierdo; o gran arco central, ubierto en arco de meyo punto, cobeixa a sobrebuena portalada, de dos cuerpos y decorada con motivos clasicos.

En un anglo d'o nuevo salón parroquial se devanta a torre, tamién construyida en piedra sillar, con tres pisos diferenciaus en altaria; ye de planta cuadrada o primero y octogonals os dos zaguers. Conta amás con un chapistel de remate.

En cheneral os volumens compactos d'a ilesia se veyen mascaraus por a construcción de cuantos edificios annexos, entre éls a Casa d'a Villa.

## Referencias

## Bibliografía
* Iste texto prene como referencia a declaración de Bien d'Intrés Cultural publicada en o BOA nº 119 de calendata 8 d'octubre de 2001 https://web.archive.org/web/20071007192626/http://benasque.aragob.es:443/cgi-bin/BRSCGI?CMD=VERDOC&BASE=BOLE&PIECE=BOLE&DOCR=1&SEC=BUSQUEDA_AVANZADA&RNG=10&SORT=-PUBL&SEPARADOR=&&TITU=DECRETO+212/2001 y s'achusta a l'articulo 13 LPI

## Vinclos externos
*  Ficha en gcatholic.org
Ilesia d'a Santa Cruz de Plou

A **ilesia d'a Santa Cruz de Plou** ye una ilesia d'estilo barroco construyida en sieglo XVIII que se troba en Plou (Cuencas Meneras, Aragón).

## Historia
Prencipió a construyir-se en 1710 y se remató en 1777.

## Descripción
Ye un edificio de grans proporcions y planta rectangular, constituyiu de tres nau d'a mesma altaria, un campanal y una gran cupula central.

A torre campanal ye situada a os piez d'o templo, en o costau d'a epistola. Consta de dos cuerpos, estando o primero construyiu en piedra y o segundo, con anglos curvos, en ladriello. No ye rematada, por lo que a suya altaria ye menor que a d'as ilesias d'atros lugars d'a redolada.

A dentrada a la ilesia se fa a traviés d'una portalada con pilastras bulbosas a os dos costaus y rematada por una capilleta con o relieu de dos lions y dos oculos.

En l'interior a nau central ye cubierta con una vuelta meyo canyón con lunetos. O crucero se cubre a la vegada con cupula y linterna. I hai o relieu d'os cuatre evanchelistas en as suyas pichinas. As naus laterals d'atra man son cubiertas por vueltas de ariesta.

## Vinclos externos

*  Ilesia d'a Santa Cruz de Plou
*  Ficha en gcatholic.org
Ciudadela de Chaca

A **ciudadela de Chaca**, dita dica o sieglo XIX **castiello de Sant Pero**, ye una fortaleza de traza italiana situada en a ciudat de Chaca (Chacetania, Aragón).

Declarada molimento historico-artistico o 28 de chunio de 1951, fue restaurada en 1968.

En un d'os suyos pabillons se troba o Museu de Miniaturas Militars. As suyas salas acullen 23 dioramas, que reunen mas de 35.000 figuras de plomo d'uns dos centimetros d'altaria. Se tracta de fidedignas y artisticas recreyacions d'escenas belicas, que van dende l'exercito d'o faraón de l'Antigo Egipto dica l'actualidat. Se mete especial ficacio a la historia militar d'Espanya.

O 5 de chunio de 2021 o Chefe d'Estau Mayor de l'Exercito de Tierra (JEME), cheneral de l'exercito Francisco Javier Varela Salas, fació a devantadera d'a 'Sala de Batallas' que amuestra a exposición permanent 'Feitos d'armas, feitos d'arte', un conchunto d'obras de distintos autors y epocas que fuoron donadas a o Estau espanyol por Pedro Ramón y Cajal.

A ciudadela fue utilizada por l'exercito espanyol dica l'anyo 2008, calendata en a que pasó a estar chestionada por o concello d'a ciudat.

## Referencias
Tabanera de Cerrato

**Tabanera de Cerrato** ye un municipio espanyol d'a comunidat autonoma de Castiella y Leyón que se troba en a provincia de Palencia. A suya población ye de 141 habitants (2021) en una superficie de 46,34&nbsp;km² con una densidat de población de 3 hab/km².

## Referencias
Colechiata

A **colechiata** u **ilesia colechial** ye o templo catolico que, sin estar seu, poseye un capítol. A dignidat rectora recibe o nombre de deán, encara que ocasionalment tamién siga clamau *abat* u *prior*.

A elección d'una colechiata obedeixe a diferents razons, como pueden estar a existencia anterior d'una seu en a mesma ciudat, querer dar importancia a una población sin meter siede episcopal, pa mayor esplendor d'o culto, etc. A colechiata puet estar secular u regular.

Tamién se denomina asinas a o templo a on i hai (u i habió en o suyo tiempo) una comunidat de canonches regulars de Sant Agostín presidida por un abat. As comunidaz de canónigos regulars de Sant Agostín son en l'orichen de diversas órdens relichiosas como os dominicos u los premonstratenses.

En l'actualidat se denomina colechiata a una ilesia prencipal de tipo colechial, con abat y canonchía, que no ye siede bispal —seu—, y a on os oficios divinos se celebran con liturchia parellana a la d'as seus.

## Enlaces externos

* Colechiata d'Alquezra en ''Epdlp''
Colechiata de Santa María la Mayor de Boleya

A **colechiata de Santa María la Mayor de Boleya** ye una colechiata gotica d'o sieglo XVI situada en Boleya, en o municipio  d'a Sotonera, Plana de Uesca, Aragón.

## Historia
A ilesia se troba en os terrenos de l'antigo castiello-palacio arabe que serviba d'esfensa d'Al-Andalus frent a los reinos cristianos d'o norte. En a torre y as base de cualques muros encara se conservan restas d'iste edificio.

En iste terreno tamién i habió una ilesia romanica anterior, d'a cuala a colechiata aproveitó os alacez.

Dende a suya construcción estió priorato d'a Capiella Reyal de Mont Aragón dica 1571, anyo en o que pasa a fer parti d'a diocesi de Uesca, ya como colechiata.

Declarada Molimento Historico Artistico Nacional o 23 de febrero de 1983. Actualment se diz oficialment *ilesia parroquial de Santa María la Mayor*.

En 1991 se creyó l'"Asociación d'Amigos d'a Colechiata de Boleya" que actualment se responsabiliza d'o mantenimiento, protección y promoción d'os aspectos culturals y turisticos de l'edificio.

## Arquitectura

Construyida entre 1541 y 1559 seguntes un prochecto de Pedro de Irazábal, ye una ilesia gotica de transición a lo renaiximiento de carácter marcadament aragonés. Seguindo l'eixemplo d'a Seo de Zaragoza y a seu de Balbastro, ye una ilesia de salón de planta cuadrada de tres naus d'igual altaria deseparada por arcos de meyo punto y apuntaus.

## Arte relichioso

Image:Colegiata de Bolea - Retablo mayor.jpg|Retablo mayor (1490-1503) de Chil de Brabant y pintor desconoixiu
Image:Colegiata de Bolea - Retablo de San Sebastián.jpg|Retablo de Sant Sabastián (1503) de Chil de Brabant, Pedro de Aponte y Pedro de Dezpiota
Image:Colegiata de Bolea - Retablo de Santiago.jpg|Retablo de Santiago (1532) de Damián Forment y Gabriel Joli
Image:Colegiata de Bolea - Retablo de Santiago - Detalle.jpg|Ofrenda d'os Reis Magos. Detalle d'o retablo de Sant Chaime
Image:Retablo Mayor de la Colegiata de Santa María la Mayor (Bolea, Huesca).jpg|Retablo Mayor (1490-1503)


## Vinclos externos

*  Sitio oficial de l'Asociación de amigos d'a colechiata de Boleya
*  Colechiata de Santa María la Mayor
*  Colechiata de Boleya en ''Epdlp''